Ongeluk in Oos-Rand eis drieDie motor se wrak. Foto: ER24 Drie mense is Donderdag in die vroeë oggendure in ŉ ongeluk in Germiston aan die Oos-Rand dood en een mens is kritiek beseer. Chitra Bodasing, woordvoerder van ER24, het gesê die ongeluk het by ŉ oorgang in Main Reefstraat plaasgevind. Die bestuurder het beheer oor die motor verloor en ŉ betonversperring langs die pad getref. “Verskeie nooddienste is na die toneel ontbied waar die wrak van die motor naby ’n betonblok aan die kant van die pad aangetref is,” het Bodasing gesê. Drie mense, twee mans en ŉ vrou, se liggame was in die wrak vasgekeer en moes deur die brandweer uitgesny word. Hulle is op die toneel dood verklaar. “ŉ Vierde mens is met kritieke beserings in die voertuig aangetref, uit die wrak gehaal en na ŉ nabygeleë hospitaal gehaas vir verdere behandeling.” Die presiese oorsaak van die ongeluk word ondersoek.